મેટોડામાં સંજય વાગડિયાની થયેલી હત્યાના ગુનામાં પકડાયેલો કિશન વાંજા અગાઉ મેટોડામાં હેર સલૂનની દુકાન ચલાવતો હતો ત્યારે સંજય વાગડીયાની બાજુમાં કરિયાણાની દુકાને બેસતી શોભના નામની પરિણીતા સાથે આંખ મળી ગઇ હતી. શોભનાએ થોડાં સમય પહેલાં કિશનને ફરિયાદ કરી હતી કે , મંડપવાળો સંજય કાયમ તેને ઘુરી ઘુરીને જુએ છે અને જન્માષ્ટમીના મેળામાં પણ તેનો પીછો કર્યો હતો. પ્રેમિકાને સતાવી રહેલા સંજયનો કાંટો કાઢી નાખવા કિશન મોકાની તલાસમાં હતો. દરમિયાન ત્રણ ચાર દિવસ પહેલાં કિશનને મેટોડામાં રવિ ભરવાડ નામના યુવક સાથે કોઇ મુદ્દે મોટો ઝઘડો થયો હતો. બુધવારે રાતે કિશન અને સાગર નશો કરવા બેઠા ત્યારે કિશને દુશ્મન રવિને પતાવી દેવો છે તેવી જીદ પકડી હતી. પરંતુ સાગરે તેને રોક્યો હતો અને રવિના સંબંધી તેના અંગત મિત્ર હોવાથી સમાધાન કરી નાખવાનું કહ્યું હતું. મહેફિલ પૂરી કર્યા પછી બન્ને મિત્ર મેટોડા રવિ ભરવાડના ડખાનું સમાધાન કરવા ગયા હતા. આ સમયે સંજય વાગડીયા દુકાન બંધ કરીને ઘરે જવા નિકળ્યો હતો. સંજયને જોઇ ગયેલા કિસને બાઇક ઊભું રાખ્યું અને પ્રેમિકા શોભનાને પરેશાન કેમ કરે છે? તેમ કહી છરીથી તૂટી પડ્યો હતો, સાગરે પણ છરી કાઢીને આડેધડ ઘા મારી દીધા હતા.